Miskenning nie goeie bestuur van polariteit | Maroela Media
Heel gereeld word mens in besigheid en die openbare domein gekonfronteer met probleme wat lyk asof daar nie 'n oplossing voor is nie. Die slegte nuus is dat baie van hierdie probleme nie oplosbaar is nie, die goeie nuus is dat mens die vaardighede kan aanleer om dit beter te identifiseer en te bestuur.
Hierdie probleme ontstaan omdat dit gereeld polariteite is, hulle is voortdurend in konflik met mekaar en is daar nie werklik 'n reg of verkeerd nie. Van die bekende polariteite wat bestaan is aspekte soos:
Die individu of die span
Sentralisasie of desentralisasie
Rigiede strukture of buigbare strukture
Outokratiese bestuur of deelnemende bestuur
Beplanningsgedrewe of aksie gedrewe
Met die verloop van tyd is daar tendense of neigings om meer te konsentreer op byvoorbeeld desentralisasie om 'n bietjie later net weer te begin met 'n nuwe neiging of tendens van sentralisasie. Die rede is eenvoudig omdat sentralisasie en desentralisasie beide positiewe en negatiewe kenmerke het. Wanneer die negatiewe kenmerke van sentralisasie in praktyk ervaar word, word die positiewe eienskappe van desentralisasie as oplossing voorgestel net om later agter te kom dat die oplossing van die negatiewe kenmerke van desentralisasie die positiewe kenmerke van sentralisasie is. So ontstaan daar 'n deurlopende verskuiwing tussen die twee pole van sentralisasie en desentralisasie.
Wanneer polariteite goed bestuur word, is dit nie meer die een of die ander nie, maar beide:
Die individu en die span
Sentralisasie en desentralisasie
Rigiede strukture en buigbare strukture
Outokratiese bestuur en deelnemende bestuur
Beplanningsgedrewe en aksie gedrewe
Die uitdaging is om die voordele van beide in jou organisasie of samelewing te inkorporeer en in die proses die negatiewe te vermy. Dit verg aandag en deurlopende bestuur, maar is die voordele daarvan reusagtig. Die voordele strek wyd en word gemeet dienooreenkomstig die tipe polariteit, dit kan enige iets wees van verhoogde effektiwiteit, werknemer tevredenheid, winsgewendheid ensovoorts.
Polariteit bestuur leer mens vaardighede om meer oopkop te dink oor sake en ook meer inklusief te funksioneer sonder om 'n oordonderende stempel op alles te wil afdruk. Dit is nie altyd so maklik om 'n oplossing te implementeer soos wat jy dit sien nie, want jy kan moontlik in 'n polariteit wip trap.
Die ANC het in 'n polariteit wip getrap rakende die bestuur van 'n multi-kulturele land. In werklikheid is Suid Afrika 'n etnies-diverse land, maar word die land meer en meer as etnies-homogeen bestuur. Ons het begin met die gedagte van reënboog nasie met 'n leuse van eenheid in diversiteit tot waar ons vandag sit met die afrikanisering van Suid-Afrika met 'n leuse van eenheid ten koste van diversiteit. Hierdie wyse van doen het tot gevolg dat die veelheid van kulture gedwing word om meer en meer dieselfde te raak ten koste van wie en wat hulle is. Vir die Regering van die dag is dit vir die positiewe redes van homogene-etnisiteit 'n voor die handliggende antwoord, maar vir die diversiteit van ons kulture en minderheidsgroepe is dit soos 'n doodsklok wat lui.
Die antwoord is om die positiewe aspekte van 'n etnies-diverse land te identifiseer en jou kulturele groepe te bemagtig om hulle eie etnisiteit uit te kan leef en verder te ontwikkel, maar terselfdertyd ook te fokus op die positiewe aspekte wat ons as verskeidenheid van groepe saambind en dit ook verder te ontwikkel. Die een ten koste van die ander is nie 'n oplossing nie en sal ons met mekaar laat stoei totdat ons mekaar die ruimte gee om onsself te wees, met die wil om ook saam as Suid-Afrikaners te bou aan 'n land vir ons nageslagte.
*Die boek wat my kop oopgemaak het vir polariteite en ook die wyer toepassing van die vaardighede van polariteit bestuur is die van Barry Johnson (Ph.D.) "Polarity Management – identifying and managing unsolvable problems". Ek het dit ook geraadpleeg in die skrywe van hierdie blog.
Meer oor die skrywer: Henk Schalekamp
Henk Schalekamp is voorsitter van Solidariteit Beleggingsmaatskappy en dien op die rade van Akademia, Sol-Tech, Solidariteit Eiendomme en Solidariteit Finansiële Dienste.
Klink na 'n oopkop benadering: Die polariteit benadering kan dan heelwat praktiese toepassings hê as in ag geneem word hoeveel tyd, geld en energie aan die volgende spandeer word en ook konflik veroorsaak: – Hoekom kan daar nie 'n Pietersburg en Polekwane of Pretoria en Tswane wees nie – 'n stad of dorp wat amptelik twee verskillende name het. Die naam Tswane het ons op skool in die tagtigs in die vak Noord Sotho geleer dat dit die naam is wat Sotho's Pretoria noem. Ons het ook Morena Boleka geleer – punt is, waarskynlik meeste "nuwe" name vir Afrikaans/Engelssprekendes is nie nuut vir die… Lees meer »
Henk ~ 1 Jy lê jou vinger op 'n kritieke faktor: die bestaan van pole, dus polariteit, en jy pleit oortuigend om oop te wees vir die waarde van elke pool, wat inderdaad soms gunstig en soms ongunstig kan wees. 2 Ter steun aan jou pleidooi, maak ek graag 'n sprong uit die gebied van bestuur na twee ander gebiede: natuurkunde en sielkunde. 2.2 Reeds in die eerste mikrosekondes ná die kosmiese oerknal, meer as 13 miljard jaar gelede, het polariteit homself laat geld. Spanning tussen pole speel so 'n deurslaggewende rol in elkeen van die vier oudste… Lees meer »